**Министерство на земеделието, храните и горите**

Проект

**НАРЕДБА № ………………….**

**от ……………………………… г.**

**за интегрирано производство на растения и растителни продукти и контрола върху интегрираното производство**

Раздел I

**Общи положения**

**Чл. 1.** С тази наредба се уреждат редът и начинът за:

1. интегрирано производство на растения и растителни продукти чрез прилагане на специфичните принципи за интегрирано управление на вредителите;

2. осъществяване на контрол върху интегрираното производство на растения и растителни продукти;

3. предоставяне на консултантски услуги за интегрирано управление на вредителите и контрола върху тях;

4. регистрация на земеделски стопани, които извършват интегрирано производство на растения и растителни продукти.

**Чл. 2.** (1) Българската агенция по безопасност на храните (БАБХ) осъществява:

1. контрола върху извършването на интегрирано производство на растения и растителни продукти и контрола на лицата, предоставящи консултантски услуги за интегрирано управление на вредителите;

2. регистрацията на земеделски стопани, които извършват интегрирано производство на растения и растителни продукти.

(2) Контролът по ал. 1, т. 1 се извършва от инспекторите по растителна защита на областните дирекции по безопасност на храните (ОДБХ).

**Чл. 3.** За осъществяване на дейностите по тази наредба, изпълнителният директор на БАБХ дава задължителни указания и утвърждава със заповед образци на заявления, уведомления, протоколи, декларации, дневници и други, които се публикуват на интернет страницата на БАБХ.

Раздел II

**Интегрирано производство на растения и растителни продукти чрез прилагане на специфичните принципи за интегрирано управление на вредителите**

**Чл. 4.** (1) Интегрирано производство на растения и растителни продукти се извършва на икономически важни земеделски култури (зърнено-житни, зърнено-бобови, зеленчукови – при полско и оранжерийно производство, овощни, ягодоплодни, технически и етерично-маслени) и на други земеделски култури при идентифицирана потребност, за които има разработени ръководства за интегрирано управление на вредителите.

 (2) За опазване на културите по ал. 1, земеделските стопани задължително прилагат както общите, така и специфичните принципи за интегрирано управление на вредителите.

**Чл. 5.** (1) Министърът на земеделието, храните и горите възлага на Селскостопанска академия да разработи, съвместно с учени от други научни институции в България и представители на браншови организации, ръководства за интегрирано управление на вредителите по чл. 4, ал. 1.

(2) Ръководствата по ал. 1 съдържат информация за:

1. агробиологични изисквания и агроекологични условия на културата или група култури;

2. превантивни мерки за ограничаване разпространението на вредителите при съответната култура - агротехнически (сеитбооборот, използване на подходяща земеделска техника, балансирано торене и поливане и др.); санитарно-хигиенни; ключови биоагенти, полезна ентомофауна и акарофауна; използване на устойчиви/толерантни сортове растения, и на стандартни/сертифицирани семена и посадъчен материал, и др;

3. мониторинг и наблюдение на икономически важните вредители - системи за наблюдение, прогноза и сигнализация, прагове на икономическа вредност (ПИВ);

4. контрол на вредителите - използване на биологични (биоагенти), физически, биотехнически и други нехимични методи и средства.

(3) Ръководствата по ал. 1 се одобряват със заповед на министъра на земеделието, храните и горите или на оправомощено от него лице.

(4) Ръководствата по ал.1 включват най-малко следните изисквания, относно приложението на средства за растителна защита:

1. приоритетно използване на биоагенти, основни вещества, продукти за растителна защита (ПРЗ) на база микроорганизми и продукти за растителна защита с нисък риск;

2. ограничаване използването на ПРЗ от професионална категория на употреба, като при доказана необходимост от прилагане на такива, с предимство да се използват продукти за растителна защита от непрофесионална категория на употреба;

3. документиране на наблюденията за конкретните вредители и стратегии за борба с резистентността, приложените средства за контрол и оценка на ефективността.

**Чл. 6.** Ръководствата за интегрирано управление на вредителите се изменят и допълват по реда на чл. 5.

**Чл. 7.** (1) Интегрираното производство на растения и растителни продукти се извършва от земеделски стопани, които отговарят на изискванията по чл. 11 от Закона за защита на растенията.

(2) Интегрираното производство на растения и растителни продукти се извършва за период съгласно чл. 11, ал. 2 от Закона за защита на растенията.

(3) Земеделските стопани, които произвеждат растения и растителни продукти чрез интегрирано производство, нямат право за периода по ал. 2 на площите, върху които извършват интегрирано производство, да извършват друг вид земеделско производство.

**Чл. 8.** (1) Планът за интегрирано производство на растения и растителни продукти в стопанството съдържа:

1. скица на площите, върху които ще се извършва производството;

2. сеитбообращение на културите по полета, номер на полето и вид на културата;

3. схема за наторяване, съгласно приложението, изготвена въз основа на резултати от агрохимически анализ на почвата, извършен в акредитирана лаборатория;

4. календарен план по месеци за наблюдение на икономически важните вредители по културите;

(2) Планът по ал. 1 се изготвя за период от 5 години.

**Чл. 9.** (1) Земеделските стопани, които извършват интегрирано производство на растения и растителни продукти, независимо от видовете земеделски култури, които произвеждат, са длъжни да:

1. засаждат или засяват културите при оптимална гъстота, съгласно технологията на отглеждане и да използват подходящи устойчиви или толерантни сортове растения, и стандартни или сертифицирани семена и посадъчен материал;

2. отглеждат културите в почви с подходящи агрохимически показатели;

3. извършват своевременно всички необходими агротехнически мероприятия;

4. прибират реколтата в техническа зрялост;

5.спазват необходимите санитарно-хигиенни изисквания иизнасят растителните остатъци извън площите, да ги обработват и/или заорават в почвата;

6. подбират торове, подобрители на почвата, биологично активни вещества и хранителни субстрати, според етапа на развитие на растението и наличността на хранителни вещества в почвата, съгласно схемата за наторяване от плана за интегрирано производство;

7. осигуряват оптимална почвена реакция за културите и ако е необходимо, варуване или гипсуване на почвата, в съответствие с резултатите от агрохимическите изследвания;

8. поддържат селскостопанските машини, специализираната техника и оборудването за прилагане на продукти за растителна защита чисти и в изправно състояние;

9. предприемат мерки за опазване на полезните организми и да съхраняват тяхната естествена жизнена среда;

10. извършват системни наблюдения за наличието на вредители;

11. по време на вегетация на растенията, най-малко веднъж седмично да обследват съответното поле за проследяване на динамиката на развитие и разпространение на вредителя;

12. водят дневник за проведените растителнозащитни мероприятия и торене по образец утвърден съгласно чл. 3;

13. прилагат най-подходящите растителнозащитни мероприятия, като предпочитат използването на агротехнически, механични или биологични средства и ограничават използването на химични средства до минимума, необходим за поддържане на популацията от вредители под прага на икономическа вредност;

14. използват информацията, съдържаща се в издаваните от ОДБХ периодични бюлетини и/или други материали за оповестяване на появата, разпространението и развитието на икономически важните вредители по земеделските култури и средствата за борба с тях;

15. изграждат и поддържат екологична инфраструктура във и около стопанството за подпомагане на биологичния контрол срещу вредителите, като:

а) около полетата с площ, по-голяма от 10 хектара, се оставя ивица с широчина 5 метра (път около полето, канал или наклон на канал, гранична площ или площ за маневриране на машините), в която не може да се използват минерални торове и продукти за растителна защита;

б) в защитната площ могат да се поставят къщички за птици или пръчки за кацане на птици (най-малко 10 броя на хектар);

16. съхраняват документите, свързани с покупката на посадъчния материал, семената, продуктите за растителна защита, торовете и материалите за варуване и гипсуване, и фитосанитарните паспорти на растенията и растителните продукти, в срок от 5 години;

17. съхраняват опаковките на семената до прибирането на реколтата;

18. съхраняват резултатите от агрохимическото изследване най-малко до получаване на данните от следващото изследване;

19.извършват дезинфекция, дезинсекция и/или дератизация на складовете, в които съхраняват растенията и растителните продукти, произведени чрез интегрирано производство.

(2) Земеделските стопани водят отчетност, която позволява да се проследят:

1. продавача, произхода, вида и количеството на закупените продукти за растителна защита, биоагенти, торове и други материали, използвани при интегрираното производство;

2. купувача, вида, количеството и направлението на продадените растения и растителни продукти.

(3) При директни продажби на краен потребител се отчита общото количество растения и растителни продукти, продадено за деня.

Раздел III

**Консултантски услуги за интегрирано управление на вредителите**

**Чл. 10.** (1) Консултантски услуги за интегрирано управление на вредителите се предоставят от лица, които имат необходимата професионална квалификация в областта на растителната защита и са вписани в регистъра по чл. 6, ал. 1, т. 9 и чл. 118 от Закона за защита на растенията.

(2) Консултант по интегрирано управление на вредителите е лице, което не извършва производство, пускане на пазара, търговия и преопаковане на продукти за растителна защита, и не е свързано предприятие по смисъла на Закона за малките и средните предприятия, което извършва такива дейности.

(3) Обстоятелствата по ал. 1 и ал. 2 се удостоверяват с декларации по образец, утвърден съгласно чл. 3.

(4) В 7-дневен срок от сключване на договор със земеделски стопанин, консултантите имат задължение писмено да уведомят съответната ОДБХ и да представят заверено копие от договора в частта му относно местонахождението на земеделските площи в агроекологичните райони, вида на културите и срока на договора.

(5) За всяка промяна в обстоятелствата, при които се извършват консултантските услуги, консултантите подават в съответната ОДБХ уведомление по образец, утвърден съгласно чл. 3, в 7-дневен срок от настъпването й.

**Чл. 11.** (1) Консултантите трябва да разполагат най-малко с:

1. оборудване за диагностика на вредители – лупа, бинокуляр, микроскоп, петриеви блюда, епруветки, ентомологичен сак, метровка;

2. достъп до агрометеорологична информация за съответния агроекологичен район, която включва данни за температура на въздуха – средноденонощна, максимална и минимална, количество валежи, относителна влажност на въздуха, вятър;

(2) Обстоятелствата по ал. 1 се удостоверяват с декларации по образец, утвърден съгласно чл. 3.

**Чл. 12.** (1) Консултациите за интегрирано управление на вредителите се състоят в извършване на наблюдение, диагностика, прогноза и сигнализация на икономически важните вредители по земеделските култури, както и методите и средствата за контрол върху тях.

(2) Консултациите се предоставят в писмен вид, в два екземпляра, един от които за земеделския стопанин, и съдържат:

1. констатация за появата, разпространението, плътността, развитието и степента на нападение по видовете вредители за всяка земеделска култура в стопанството;

2. предложение за провеждане или непровеждане на растителнозащитни мероприятия за отделните площи в стопанството;

3. определяне на метода за контрол на вредителите за всяка земеделска култура в стопанствотос ясна обосновка;

4. определяне на срокове за контрол на вредителите;

5. посочване на конкретен биологичен агент или продукт за растителна защита по земеделски култури и определяне на необходимата доза.

(3) Консултантите по интегрирано управление са длъжни да:

1. предоставят заверени копия от консултациите по ал. 2 при поискване от ОДБХ, на чиято територия консултират земеделски стопани;

2. вземат проби за лабораторен анализ при съмнение за вида на вредителя;

3. съхраняват за срок от пет години документацията, свързана с консултациите.

**Чл. 13.** За всеки консултант по интегрирано управление на вредителите, ОДБХ води досие, което съдържа:

1. уведомлението и документите за първоначално вписване;

2. заповедта за вписване в регистъра по чл. 6, ал. 1, т. 9 от Закона за защита на растенията;

3. копия от договорите със земеделски стопани;

4. уведомление за промяна във вписани обстоятелства;

5. заповедта за вписване на промяна в регистъра по чл. 6, ал. 1, т. 9 от Закона за защита на растенията;

6. протоколи от извършени проверки, актове за установени административни нарушения и наказателни постановления.

**Чл. 14.** (1) Директорът на ОДБХ със заповед заличава вписването на консултант в регистъра по чл. 6, ал. 1, т. 9 от Закона за защита на растенията:

1. по писмено искане на консултанта;

2. когато престане да отговаря на изискванията по чл.12-14;

3. при смърт на физическото лице консултант или при поставянето му под запрещение;

4. при прекратяване на юридическото лице.

(2) Заповедта по ал. 1, т. 2 се съобщава и може да се обжалва по реда на Административнопроцесуалния кодекс.

(3) В случая по ал. 1, т. 2, вписването се заличава за срок от две години.

(4) Ново вписване в регистъра може да се заяви след изтичане на срока по ал. 3.

**Чл. 15.** (1) Областните дирекции по безопасност на храните осъществяват контрол върху дейността на консултантите за интегрирано управление на вредителите по отношение на спазване на изискванията за предоставяне на услугите.

(2) Контролът по ал. 1 се извършва по документи и на място чрез планови проверки, внезапни проверки и проверки при данни за нарушение.

**Чл. 16.** Когато се установи несъответствие с изискванията за предоставяне на консултантски услуги, инспекторите по растителна защита:

1. дават предписания за отстраняване на констатирани несъответствия, в които определят срокове за тяхното изпълнение;

2.изготвят доклад до директора на ОДБХ с констатации, предприети мерки и предложения.

Раздел IV

**Регистрация на земеделски стопани, които извършват интегрирано производство на растения и растителни продукти**

**Чл. 17.** Електронният регистър по чл. 6, ал. 1, т. 10 от Закона за защита на растенията е публичен и съдържа най-малко следната информация:

1. номер и дата на заповедта за вписване в регистъра;

2. данни за земеделския стопанин, извършващ интегрирано производство;

3. местонахождение на площите, върху които ще се извършва интегрираното производство;

4. вид на растенията и растителните продукти;

5. вписана промяна в заявени обстоятелства;

6. датата на заличаване на регистрацията.

 **Чл. 18.** (1) За вписване в регистъра по чл. 19, земеделските стопани подават в ОДБХ, на чиято територия ще извършват производството, заявление по образец, утвърден съгласно чл. 3, към което прилагат:

1. копие от диплома за висше образование в областта на аграрните науки или удостоверение за завършен курс за интегрирано производство на растения и растителни продукти във висше училище или институция в системата на професионалното образование и обучение по програма, одобрена от изпълнителния директор на БАБХ, на земеделския стопанин или договор с такова лице;

2. заверено копие от договор за ползване на консултантски услуги на лице, вписано в регистъра по чл. 6, ал. 1, т. 9, буква „в” от Закона за защита на растенията, което притежава висше образование в областта на аграрните науки с професионално направление „Растителна защита”;

3. план за интегрираното производство.

(2) Изискванията по ал. 1, т. 2 не се прилагат, когато земеделският стопанин притежава висше образование в областта на аграрните науки с професионално направление „Растителна защита“.

(3) Заявлението и приложените към него документи се проверяват от инспектори по растителна защита. При установяване на непълноти, директорът на ОДБХ писмено уведомява заявителя и определя срок за отстраняването им.

(4) При неотстраняване на непълнотите по ал. 3, заявлението се оставя без разглеждане, за което заявителят се уведомява писмено.

(5) В 10-дневен срок от подаване на заявлението или от отстраняване на непълнотите, инспекторите по растителна защита извършват проверка на документите и проверка на място в стопанството за съответствие с изискванията, определени в раздел II. При установяване на несъответствия, директорът на ОДБХ писмено уведомява заявителя и определя срок за отстраняването им.

(6) В 7-дневен срок от извършването на проверката за съответствие или от отстраняване на несъответствията по ал. 5, инспекторите по растителна защита изготвят писмено становище до директора на ОДБХ с предложение за регистрация на земеделския стопанин или отказ.

**Чл. 19.** (1) В 5-дневен срок от получаване на становището по чл. 20, ал. 6, директорът на ОДБХ със заповед вписва земеделския стопанин в регистъра по чл. 6, ал. 1, т. 10 от Закона за защита на растенията или прави мотивиран отказ.

(2) Регистрацията е безсрочна.

(3) Отказът по ал. 1 се съобщава и може да се обжалва по реда на Административнопроцесуалния кодекс.

**Чл. 20.** (1) В 7-дневен срок от настъпване на промяна в заявените обстоятелства, земеделските стопани подават в съответната ОДБХ заявление по образец, утвърден съгласно чл. 3, и документи, удостоверяващи промяната.

(2) Когато променените обстоятелства подлежат на вписване, в 7-дневен срок от подаване на заявлението по ал. 1, директорът на ОДБХ със заповед вписва промените в регистъра.

**Чл. 21.** (1) Директорът на ОДБХ със заповед заличава вписването в регистъра:

1. по писмено искане на земеделския стопанин;

2.когато престане да отговаря на изискванията по чл. 7, 9 и 20;

3. при смърт на физическото лице земеделски стопанин или при поставянето му под запрещение;

4. при прекратяване на юридическото лице.

(2) Заповедта по ал. 1, т. 2 се съобщава и може да се обжалва по реда на Административнопроцесуалния кодекс.

(3) Земеделски стопанин, който е заличен от регистъра, има право да заяви отново вписване след изтичане на една година от влизане в сила на заповедта за заличаване.

**Чл. 22.** За всеки земеделски стопанин, регистриран за извършване на интегрирано производство на растения и растителни продукти, съответната ОДБХ води досие, което съдържа:

1. заявленията, документите и заповедите по чл. 20 – 23;

2. становището по чл. 20, ал. 6;

3. документи от извършени проверки при последващия контрол върху интегрираното производство на земеделския стопанин.

**Чл. 23.** (1) Регистрираните земеделски стопани имат право да обозначат растенията и растителните продукти, които са произвели съгласно изискванията на раздел II, със знак, съдържащ думите „ИНТЕГРИРАНО ПРОИЗВОДСТВО“, изписани с главни букви на български език. Знакът е част от етикета на земеделската продукция.

(2) Обозначаването по ал. 1 удостоверява начина на производство и не характеризира качеството на земеделската продукция.

(3) Растенията и растителните продукти се обозначават със знака по ал. 1 от земеделските стопани, които са ги произвели.

(4) Не може да се поставя знак „ИНТЕГРИРАНО ПРОИЗВОДСТВО“ на растения и растителни продукти, които:

1. не са произведени чрез интегрирано производство;

2. са произведени от земеделски стопанин, който не е вписан във или е заличен от регистъра по чл. 6, ал. 1, т. 10 от Закона за защита на растенията.

Раздел V

**Контрол**

**Чл. 24.** (1) Контролът по чл. 2 включва проверки на документи и физически проверки в местата на производство чрез планови, внезапни проверки и проверки при данни за нарушение.

(2) Проверките по ал. 1 са за съответствие на производството с изискванията за извършване на интегрирано производство.

(3) Плановите проверки се извършват най-малко веднъж годишно.

(4) При проверките се вземат и изследват контролни проби от растения и растителни продукти по реда на наредбата по чл. 120, ал. 1 от Закона за защита на растенията.

(5) Проверките по ал. 1 се извършват в присъствието на земеделския стопанин или упълномощен негов представител, като за всяка проверка инспекторите по растителна защита съставят констативен протокол по образец, утвърден съгласно чл. 3.

**Чл. 25.** (1) Когато при контрола по чл. 24 се установи несъответствие с изискванията за извършване на интегрирано производство, инспекторите по растителна защита:

1. дават предписания за прилагане на подходящи мерки и мероприятия и определят срок за изпълнението им;

2. разпореждат земеделската продукция да не се обозначава със знак „ИНТЕГРИРАНО ПРОИЗВОДСТВО“;

3. изготвят доклад до директора на ОДБХ с констатации, предприети мерки и предложения.

(2) При упражняване на контрола по чл. 24 инспекторите по растителна защита издават актове за констатирани нарушения съгласно чл. 145 и чл. 171 от Закона за защита на растенията.

**ДОПЪЛНИТЕЛНА РАЗПОРЕДБА**

**§ 1.** По смисъла на тази наредба:

1. „Екологична инфраструктура“ е природна система, състояща се от живи организми и неживи компоненти, които са взаимно свързани помежду си.

2. „Ключови биоагенти“ са най-ефективните хищници, паразитоиди и ентомопатогенни нематоди спрямо даден вредител.

3. „Обследване“ e наблюдение за определяне степента на заплевеляване, плътността на неприятелите и степента на нападение от болести по земеделските култури.

4. „Основни вещества“ са вещества по смисъла на чл. 23 от Регламент (ЕО) № 1107/2009 на Европейския парламент и на Съвета от 21 октомври 2009 година относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (ОВ, L 309/1 от 24 ноември 2009 г.).

5. „Продукти за растителна защита с нисък риск“ са продукти по смисъла на чл. 47 от Регламент (ЕО) № 1107/2009.

6. „Системни наблюдения” са наблюдения, които се извършват на редовни времеви интервали, съобразени с фенологичното развитие на растенията и биологията на вредителите и позволяващи установяване на тяхната поява и динамика на развитие, както и настъпването на критичните фенофази на растенията.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 2.** Наредбата се издава на основание чл. 9, ал. 4 и чл. 11 от Закона за защита на растенията.

**§ 3.** Тази наредба отменя Наредба № 15 от 2007 г. за условията и реда за интегрирано производство на растения и растителни продукти и тяхното означаване (обн., ДВ, бр. 66 от 2007 г.).

**§ 4.** Утвърдените въз основа на Наредба № 15 от 2007 г. за условията и реда за интегрирано производство на растения и растителни продукти и тяхното означаване ръководства за интегрирано управление на вредителите по култури се прилагат, доколкото не противоречат на тази наредба и до изричната им отмяна.

**§ 5.** Изпълнението на наредбата се възлага на изпълнителния директор на Българската агенция по безопасност на храните.

**§ 6**. Изпълнителният директор на Българската агенция по безопасност на храните утвърждава със заповед образците на документи по чл.3 в едномесечен срок от влизане в сила на наредбата.

**§ 7.** Наредбата влиза в сила от деня на обнародването ѝ в „Държавен вестник”.

**ДЕСИСЛАВА ТАНЕВА**

*Министър на земеделието, храните и горите*

 Приложение към чл. 8, ал. 1, т. 3

Схема за наторяване

1. Наименование и местоположение на земеделското стопанство.

2. Номер на полето, площ в хектари (ha) (м2 за покрити площи).

3. Отглеждано растение, неговия сорт, вид на използването и планирана реколта.

4. Култура отглеждана в предходната година (преди засаждане) (с изключение на покритите площи).

5. Норма на прилагане (кг) за азот (N), фосфор (P2O5) и калий (K2O) на 1 хектар (g/m2 за покрити площи).

6. Органичен тор (тип, t/ha)

7. Минерален тор (тип, основни компоненти, kg/ha)

8. Други фактори на хранителния баланс за културата.